b'\n_START_ARTICLE_\nBojan Dobov\xc5\xa1ek\n_START_SECTION_\nIzobrazba\n_START_PARAGRAPH_\nPo diplomi na Pravni fakulteti v Ljubljani je doktoriral na Fakulteti za dru\xc5\xbebene vede iz politolo\xc5\xa1kih znanosti. Podoktorski \xc5\xa1tudij je nadaljeval kot raziskovalec na In\xc5\xa1titutu za politi\xc4\x8dne vede na Univerzi v W\xc3\xbcrzburgu.\n_START_SECTION_\nKariera\n_START_PARAGRAPH_\nIma naziv rednega profesorja za podro\xc4\x8dje kriminologije na Fakulteti za varnostne vede Univerze v Mariboru, kjer je deloval tudi kot prodekan za \xc5\xa1tudijsko in prodekan za raziskovalno dejavnost. Kot gostujo\xc4\x8di profesor je predaval na \xc5\xa1tevilnih univerzah po svetu in organiziral doma\xc4\x8de in tudi mednarodne konference, posvete in okrogle mize, kar je pripomoglo k prepoznavnosti Slovenije v svetu._NEWLINE_Kot predstavnik sodne veje oblasti je bil izvoljen za \xc4\x8dlana Komisije za prepre\xc4\x8devanje korupcije. Funkcijo je opravljal od 2004 do 2009.\n_START_SECTION_\nPolitika\n_START_PARAGRAPH_\nNezadovoljen z vodenjem in upravljanjem dr\xc5\xbeave je Dobov\xc5\xa1ek leta 2014 kandidiral na pred\xc4\x8dasnih parlamentarnih volitvah in bil izvoljen za poslanca na listi SMC. Takoj po zmagi, \xc5\xa1e preden je bila imenovana nova vlada Mira Cerarja, je za\xc4\x8del opozarjati na netransparentno strankarsko kadrovanje in na odklon od dogovora pred volitvami. Ker se ni\xc4\x8d spremenilo, je pred lokalnimi volitvami izstopil iz stranke, ko je vlada potrdila sporne \xc4\x8dlane nadzornega sveta SDH, pa \xc5\xa1e iz poslanske skupine. Sprva je delo nadaljeval kot samostojni poslanec, kasneje pa je z Alenko Bratu\xc5\xa1ek, Mirjam Bon Klajn\xc5\xa1\xc4\x8dek in Francem Lajem ustanovil Poslansko skupino nepovezanih poslancev DZ, ki jo tudi vodi._NEWLINE_Dobov\xc5\xa1ek je v ve\xc4\x8d intervjujih v medijih poudaril, da bo politi\xc4\x8dno kariero nadaljeval samostojno. Je pobudnik, soustanovitelj in strokovni vodja Zavoda Dobra dr\xc5\xbeava, ki je platforma za bodo\xc4\x8do politi\xc4\x8dno stranko. Delovanje zavoda je usmerjeno "v dobro dr\xc5\xbeavljank in dr\xc5\xbeavljanov, za javno dobro, za kvalitetno \xc5\xbeivljenje vseh prebivalcev Slovenije, ne glede na njihovo ideolo\xc5\xa1ko usmerjenost in osebna prepri\xc4\x8danja. \xc5\xbdelimo zagotoviti upravljanje dr\xc5\xbeave v javnem interesu, spodbujanje osebnih in dru\xc5\xbebenih potencialov."\n_START_SECTION_\nMednarodna dejavnost\n_START_PARAGRAPH_\nV preteklosti je bil \xc4\x8dlan projektnega sveta za izvajanje nalog s podro\xc4\x8dja prepovedanih drog EMCDDA. Imenovan je bil v posebno skupino strokovnjakov za organizirani kriminal, korupcijo in pranje denarja v okviru Evropskega parlamenta, pogosto in veliko pa je sodeloval z organizacijo UNODC pod okriljem Zdru\xc5\xbeenih narodov na Dunaju.\n_START_SECTION_\nNagrade\n_START_PARAGRAPH_\nZa \xc4\x8dlanek Mre\xc5\xbee gospodarskega kriminala v dr\xc5\xbeavah v tranziciji mu je mednarodna zalo\xc5\xbeba Emerald podelila priznanje za najbolj priporo\xc4\x8den \xc4\x8dlanek.\n_START_SECTION_\nAvtorska dela\n_START_PARAGRAPH_\nDobov\xc5\xa1ek je avtor ali soavtor ve\xc4\x8d knjig, raziskovalnih \xc4\x8dlankov in tematskih strokovnih monografij, ki so iz\xc5\xa1li doma in na tujem. Njegovi zadnji strokovni knjigi sta iz\xc5\xa1li v Zdru\xc5\xbeenih dr\xc5\xbeavah Amerike. Prva nosi naslov Finan\xc4\x8dna kriminaliteta, druga pa Korupcija, goljufije, organizirana kriminaliteta in neformalna ekonomija]. Njegova strokovna bibliografija je javno dostopna na portalih SICRIS in COBISS.'